## Servicis Socials concedix subvencions a 63 entitats per a projectes d’inclusió i desenrotllament comunitari i amplia el termini d’execució davant els efectes de la riuada

*** El pressupost total assignat a les diferents entitats ascendix a un import total de 2.300.000 euros
* La Generalitat ha ampliat el termini d’execució dels projectes fins al 31 de maig de 2025 per a les entitats beneficiàries, així com el de justificació que és el 30 de juny de 2025**

La Vicepresidència Primera i Conselleria de Servicis Socials, Igualtat i Vivenda ha resolt la concessió de subvencions a 63 entitats sense ànim de lucre per a finançar projectes en matèria d’inclusió i desenrotllament comunitari per a l’exercici 2024, mitjançant publicació en el [Diari Oficial de la Generalitat Valenciana](https://dogv.gva.es/va/resultat-dogv?signatura=2024/13044) (DOGV).

Al seu torn, la Vicepresidència ha publicat una altra resolució en la qual s’amplia el termini d’execució i de justificació dels projectes subvencionats en matèria d’inclusió i desenrotllament comunitari per a l’exercici 2024. Esta mesura respon a les greus afectacions provocades per la riuada del passat 29 d’octubre a la província de València, declarada “zona afectada greument per una emergència de protecció civil”.

Per això, la Generalitat ha ampliat el termini d’execució dels projectes per a les entitats beneficiàries fins al 31 de maig de 2025. També disposen fins al 30 de juny de 2025 per a presentar la justificació econòmica i la memòria tècnica de les seues activitats.

Així mateix, esta mesura respon a la interrupció de servicis bàsics i les dificultats operatives enfrontades per les entitats, moltes de les quals estan col·laborant activament en la recuperació de les zones afectades.

Respecte a l’assignació pressupostària, s’ha destinat un import total de 2.300.000 euros als diferents projectes que es repartixen entre les 63 entitats beneficiàries.

Concretament, s’han assignat subvencions a nombrosos projectes innovadors que es destinen a la realització d’actuacions d’inclusió social de les persones o unitats familiars que es troben en situació de vulnerabilitat. I, en particular, aquelles que atenen les seues necessitats bàsiques, al desenrotllament comunitari i el foment de l’àmbit relacional en diferents localitats de la Comunitat Valenciana.

Per a més informació sobre les subvencions i els nous terminis, es pot consultar a través de la [pàgina web del Diari Oficial de la Generalitat Valenciana](https://dogv.gva.es/va/resultat-dogv?signatura=2024/13048).

Fecha: 09/12/2024